Θύρα 4

Η Θύρα 4 είναι ο σημαντικότερος σύνδεσμος οργανωμένων οπαδών του ΠΑΟΚ Θεσσαλονίκης. Αριθμεί μέλη από ολόκληρη την Ελλάδα, καθώς και από εκτός εθνικών συνόρων περιοχές με σημαντικό ελληνικό, ιδιαιτέρως βορειοελλαδίτικο και ποντιακό, στοιχείο, ενώ, παράλληλα η ισχύς του οδήγησε στην ενεργό ανάμειξη και επιρροή του στα διοικητικά δρώμενα του συλλόγου.

 Ιστορία 
Ιδρύθηκε κατά τη διάρκεια της δεκαετίας του 1970, λαμβάνοντας την ονομασία της από την ομώνυμη θύρα 4 του Γηπέδου της Τούμπας, όπου συγκεντρώνονταν και παρακολουθούσαν τις εντός έδρας αναμετρήσεις του ΠΑΟΚ οι πλέον ένθερμοι οπαδοί του.

Κατά καιρούς, η Θύρα 4 είχε εκφράσει ανοιχτά την αντίθεση της με τις διοικήσεις της ομάδας. Η πιο γνωστή κόντρα της Θύρας 4 ήταν με τον πρώην πρόεδρο της ομάδας Θωμά Βουλινό. Σε αρκετά παιχνίδια δημιουργούσαν σοβαρά επεισόδια, με αποκορύφωμα τη βραδιά της 1ης Οκτωβρίου 1992, σε ένα παιχνίδι για το Κύπελλο ΟΥΕΦΑ με αντίπαλο τη γαλλική Παρί Σεν Ζερμέν, που δεν τελείωσε ποτέ. Αποτέλεσμα αυτών των επεισοδίων ήταν να τιμωρηθεί η ομάδα της Θεσσαλονίκης με διετή αποκλεισμό από τις ευρωπαϊκές διοργανώσεις.

Στις 4 Οκτωβρίου 1999, έξι οπαδοί του ΠΑΟΚ έχασαν τη ζωή τους σε τροχαίο δυστύχημα στην περιοχή των Τεμπών, επιστρέφοντας με το πούλμαν από την Αθήνα όπου είχαν πάει να παρακολουθήσουν έναν αγώνα πρωταθλήματος με αντίπαλο τον Παναθηναϊκό, που διεξήχθη στο Ολυμπιακό Στάδιο, με την μνήμη τους να τιμάται έως σήμερα, μέσω της παρουσίας σχετικού μνημείου εντός του γηπέδου της Τούμπας, καθώς και ετήσια επιμνημόσυνη δέηση στην τοποθεσία του δυστυχήματος.

Φυσικός ηγέτης της Θύρας 4 ήταν ο Μάκης Μαυρομιχάλης, περισσότερο γνωστός ως «Μάκης Μανάβης», ο οποίος διετέλεσε πρόεδρος του συνδέσμου κατά τη διάρκεια των δεκαετιών του 1970 και του 1980. Έως σήμερα, παραμένει αποδέκτης ευρείας αναγνώρισης μεταξύ των μελών του οργανωμένου οπαδικού κινήματος του ΠΑΟΚ, οι οποίοι, επίσης, τον αποκαλούσαν ως «Στρατηγό». Απεβίωσε στις 13 Μαρτίου 2023, σε ηλικία 74 ετών.

 Σήμερα 
Ο σύνδεσμος αριθμεί 37 συνολικά υποσυνδέσμους σε διάφορα μέρη του κόσμου, στην Ελλάδα, την Κύπρο, την Αυστραλία, το Βέλγιο, την Αμερική, τη Γερμανία, τη Σουηδία και την Ελβετία. 

Κεντρικός σύνδεσμος και έδρα της οργάνωσης, αποτελεί το γνωστό ως «Χαμηλοτάβανο», το οποίο βρίσκεται επί της Οδού Παλαιών Πατρών Γερμανού, σε κοντινή απόσταση της Αψίδας του Γαλερίου.

 Αδελφοποιήσεις 
Στενές σχέσεις διατηρούνται με τους Γκρομπάρι, οργάνωση των πλέον ένθερμων οπαδών της σερβικής Παρτιζάν Βελιγραδίου, της οποίας εμπνευστής υπήρξε ο ιστορικός ηγέτης της Θύρας 4, Χρήστος Παπανικολάου, βασιζόμενος, μεταξύ άλλων, στην κοινή ορθόδοξη πίστη, στα κοινά χρώματα, καθώς και στα κοινά χρώματα των κοινών τους αντιπάλων, αντιστοίχως, Ολυμπιακού και Ερυθρού Αστέρα. 

 Φωτοθήκη 

Παραπομπές

Κατηγορία:ΠΑΟΚ
ΠΑΟΚ